Erhvervsstøtte til AaB - Jeg har svært ved at se, at det er andet end erhvervsstøtte til AaB, siger Sten Bønsing til TV2/Nord. - Det er skjult erhvervsstøtte til Aab når kommunen som ejer af Aalborg Stadion, ikke får hele beløbet i forbindelse med navneskiftet til Energi Nord Arena. Aalborg ejer stadion - Aalborg Kommune ejer Aalborg, og reklamepenge derfra bør kommunen stoppe i egen lomme, siger han videre. Henrik Thomsen afviser Skole- og kulturrådmand i Aalborg, Henrik Thomsen, afviser, at det skulle være tilfældet. Han siger, at der blot er tale om en udvidelse af den eksisterende aftale. Klaget til Statsforvaltningen Også folketingsmedlem for Enhedslisten Per Clausen, blander sig. Han har klaget til Statsforvaltningen over Aalborg kommunes optræden i sagen. - Jeg mener ikke, det er tilfredsstillende, at denne sag klares bag lukkede døre i en forhandling mellem budgetforligspartierne i Aalborg Byråd. Ulovligt? - Efter min opfattelse er det yderst tvivlsomt, om det er lovligt, at Aalborg Kommune tillader AaB at sælge et nyt navn til Aalborg Stadion. Derfor har jeg i dag indklaget sagen for Statsforvaltningen i Nordjylland, udtaler Per Clausen. - En ting er, at det efter min mening politisk set er en højest besynderlig sag SF rådmanden har rodet sig ud i. Noget andet er, om Aalborg Kommunes ageren i sagen overhovedet er lovlig. Det synes jeg, vi bør have afklaret, slutter Per Clausen.

Opsummering:
I sagen om salg af navnet på Aalborg Stadion yder Aalborg kommune erhvervsstøtte til AaB, og det er ikke tilladt. Det vurderer forsker i forvaltningsret på Aalborg Universitet, Sten Bønsing.